Document ID: 32005D0687

KOMMISSIONENS BESLUTNING
af 29. september 2005
om standardformatet for rapporterne om aktiviteterne i netværket af indvandringsforbindelsesofficerer og om situationen i værtslandet, for så vidt angår emner i relation til illegal indvandring
(meddelt under nummer K(2005) 1508)
(Kun den engelske, den estiske, den finske, den franske, den græske, den italienske, den lettiske, den litauiske, den maltesiske, den nederlandske, den polske, den portugisiske, den slovakiske, den slovenske, den spanske, den svenske, den tjekkiske, den tyske og den ungarske udgave er autentiske)
(2005/687/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 377/2004 af 19. februar 2004 om oprettelse af et netværk af indvandringsforbindelsesofficerer (1), særlig artikel 6, stk. 2, og
ud fra følgende betragtninger:
(1)
De rapporter, der skal indsendes i henhold til artikel 6, stk. 1, i forordning (EF) nr. 377/2004, skal gøre det muligt for Kommissionen at udarbejde sin evalueringsrapport om situationen i tredjelande, hvor medlemsstaterne er repræsenteret ved indvandringsforbindelsesofficerer, og desuden sin årsrapport om udarbejdelse af en fælles politik med hensyn til ulovlig indvandring, smugling og menneskehandel, ydre grænser og tilbagesendelse af ulovlige immigranter.
(2)
Rapporternes format bør derfor afspejle disse mål for, hvilke former for oplysninger der skal medtages.
(3)
Hvad angår Island og Norge, udgør denne beslutning en udvikling af bestemmelserne i Schengen-reglerne som omhandlet i den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og udviklingen af Schengen-reglerne (2), som falder inden for det område, der er omhandlet i artikel 1, litra A og E, i Rådets afgørelse 1999/437/EF af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengen-reglerne (3).
(4)
Hvad angår Schweiz, udgør denne beslutning en udvikling af bestemmelserne i Schengen-reglerne som omhandlet i den aftale, som Den Europæiske Union, Det Europæiske Fællesskab og Den Schweiziske Konføderation har indgået om associering i gennemførelsen, anvendelsen og den videre udvikling af Schengen-reglerne, som falder ind under det område, der er omhandlet i artikel 4, stk. 1, i Rådets afgørelse 2004/860/EF af 25. oktober 2004 om undertegnelse, på Det Europæiske Fællesskabs vegne, af og midlertidig anvendelse af visse bestemmelser i aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengen-reglerne (4).
(5)
I henhold til artikel 5 i protokollen om Danmarks stilling, som er vedføjet traktaten om Den Europæiske Union og traktaten om oprettelse af Det Europæiske Fællesskab, har Danmark besluttet at gennemføre forordning (EF) nr. 377/2004 i dansk lovgivning. Forordning (EF) nr. 377/2004 er således bindende for Danmark i international ret.
(6)
I overensstemmelse med artikel 5 i protokollen om integration af Schengen-reglerne i Den Europæiske Union, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, og artikel 8, stk. 2, i Rådets afgørelse 2000/365/EF af 29. maj 2000 om anmodningen fra Det Forenede Kongerige Storbritannien og Nordirland om at deltage i visse bestemmelser i Schengen-reglerne (5), deltager Det Forenede Kongerige i Rådets forordning (EF) nr. 377/2004 og følgelig i denne beslutning.
(7)
I overensstemmelse med artikel 5 i protokollen om integration af Schengen-reglerne i Den Europæiske Union, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, og artikel 6, stk. 2, i Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengen-reglerne (6), deltager Irland i forordning (EF) nr. 377/2004 og følgelig i denne beslutning.
(8)
Det Forenede Kongeriges og Irlands deltagelse i denne beslutning i overensstemmelse med artikel 8, stk. 2, i afgørelse 2000/365/EF og artikel 6, stk. 2, i afgørelse 2002/192/EF vedrører Fællesskabets ansvar for at træffe foranstaltninger til udvikling af de bestemmelser i Schengen-regelsættet, der skal bekæmpe ulovlig indvandring, og hvori Det Forenede Kongerige og Irland deltager.
(9)
Denne beslutning udgør en retsakt, der bygger på eller på anden måde har tilknytning til Schengen-reglerne, jf. artikel 3, stk. 1, i tiltrædelsesakten af 2003 -
VEDTAGET FØLGENDE BESLUTNING:
Artikel 1
Formatet for den rapport, der skal udarbejdes i henhold til forordning (EF) nr. 377/2004 af 19. februar 2004, fastlægges i bilaget til denne beslutning.
Artikel 2
Denne beslutning er rettet til Kongeriget Belgien, Den Tjekkiske Republik, Forbundsrepublikken Tyskland, Republikken Estland, Den Hellenske Republik, Kongeriget Spanien, Den Franske Republik, Irland, Den Italienske Republik, Republikken Cypern, Republikken Letland, Republikken Litauen, Storhertugdømmet Luxembourg, Republikken Ungarn, Republikken Malta, Kongeriget Nederlandene, Republikken Østrig, Republikken Polen, Den Portugisiske Republik, Republikken Slovenien, Den Slovakiske Republik, Republikken Finland, Kongeriget Sverige og Det Forenede Kongerige Storbritannien og Nordirland.
Udfærdiget i Bruxelles, den 29. september 2005.

Labels: 11
5
0
12
15